Ιερά Μητρόπολις Ανταναναρίβο

Η Ιερά Μητρόπολις Ανταναναρίβο είναι μια τις επαρχίες του Πατριαρχείου Αλεξανδρείας.

Η Μητρόπολη ιδρύθηκε το 1997 και σήμερα περιλαμβάνει τις Επαρχίες Ανταναναρίβο, Αντσιρανάνα και Τοαμασίνα της Μαδαγασκάρης, και τα νησιά της Ρεϋνιόν, τις Κομόρες και την Μαγιότ.

Σημερινός μητροπολίτης είναι ο Ιγνάτιος (Σεννής).

 Ιστορικά στοιχεία 
Το 1949 χτίστηκε ο πρώτος ιερός ναός, αφιερωμένος στην Κοίμηση της Θεοτόκου, από την εκεί Ελληνική Κοινότητα.

Τον Ιούλιο του 1994 έφθασε στη Μαδαγασκάρη ο αρχιμανδρίτης Νεκτάριος Κελλής. Στο Ανταναναρίβο άνοιξε τον ναό που υπήρχε κλειστός για 30 χρόνια. Έμαθε την τοπική μαλγασική γλώσσα και ξεκίνησε το ιεραποστολικό του έργο. Στο ξεκίνημα τον συνέδραμει η μοναχή Νεκταρία Παραδείση.

Το 1997 ιδρύθηκε με Πατριαρχικό και Συνοδικό Τόμο η Ιερά Επισκοπή Μαδαγασκάρης, η οποία περιελάμβανε τα νησιά της Μαδαγασκάρης, του Μαυρίκιου, της Ρεϋνιόν, των Κομόρων και της Μαγιότ. Πρώτος Επίσκοπος Μαδαγασκάρης εξελέγη ο Αρχιμανδρίτης Νεκτάριος. Στις 11 Σεπτεμβρίου του 2004, ο Επίσκοπος Μαδαγασκάρης Νεκτάριος, ευρισκόμενος στη συνοδεία του Πατριάρχη Αλεξανδρείας Πέτρου Ζ', σκοτώθηκε κατά τη συντριβή ελικοπτέρου νότια του Άθω, μαζί με άλλα 16 άτομα που επέβαιναν στο ελικόπτερο.

Τον Οκτώβριο του 2004 εξελέγη Επίσκοπος Μαδαγασκάρης ο αρχιμανδρίτης Ιγνάτιος Σεννής, ιεραπόστολος σε Κορέα και Ινδία. Στις 21 Νοεμβρίου 2012, η Ιερά Επισκοπή ανυψώθηκε με Πατριαρχικό και Συνοδικό Τόμο σε Μητρόπολη. 

Στις 26 Νοεμβρίου 2018, με τη δημιουργία της νέας Επισκοπής Τολιάρας και Νοτίου Μαδαγασκάρης, αφαιρέθηκαν από την δικαιοδοσία της Μητροπόλεως οι Επαρχίες Τολιάρας και Φιαναραντσόα της Μαδαγασκάρης και η Ιερά Μητρόπολις μετονομάσθηκε σε Ιερά Μητρόπολη Ανταναναρίβο και Βορείου Μαδαγασκάρης.

Στις 7 Οκτωβρίου 2025, με τη δημιουργία της νέας Επισκοπής Ματζούγκα και Βορείου Μαδαγασκάρης, αφαιρέθηκαν από τη δικαιοδοσία της Μητροπόλεως η Επαρχία Μαχατζάνγκα της Μαδαγασκάρης και η Ιερά Μητρόπολις μετονομάστηκε σε Ιερά Μητρόπολη Ανταναναρίβο, ενώ αφαιρέθηκε επίσης από την δικαιοδοσία της και το νησί του Μαυρικίου, το οποίο διοικείται έκτοτε από πατριαρχικό επίτροπο.

 Ναοί και Μονές 

 Ναοί 
Στην Ιερά Μητρόπολη Ανταναναρίβο και Βορείου Μαδαγασκάρης λειτουργούν συνολικά 70 ενοριακοί ναοί, οι οποίοι εξυπηρετούνται από 35 ιερείς. Οι ιερείς είναι όλοι απόφοιτοι του Σεμιναρίου της Ιεράς Μητροπόλεως πριν λάβουν την ιεροσύνη.

 Μονές 
Στην Ιερά Μητρόπολη φιλοξενείται σε χώρο της Ιεραποστολής μικρή αδελφότητα νεανίδων δοκίμων μοναχών, έως ότου ολοκληρωθεί η υπό ανέγερση γυναικεία Ιερά Μονή Κοιμήσεως της Θεοτόκου Πορταϊτίσσης, σε μια πευκόφυτη ιδιόκτητη έκταση 35 στρεμμάτων.

 Φιλανθρωπικό έργο 

 Ορφανοτροφείο 
Σε έκταση 10 στρεμμάτων στην περιοχή Andoharanofotsy του Ανταναναρίβο, η Ιερά Μητρόπολη έχει οικοδομήσει ορφανοτροφείο δυναμικότητας 260 κλινών που φιλοξενεί φιλοξενεί 160 κορίτσια. Τα περισσότερα κορίτσια φοιτούν στο σχολείο και παρακολουθούν την σχολή κοπτικής, ραπτικής και κεντήματος που στεγάζεται μέσα στο ορφανοτροφείο. 

 Πανεπιστήμιο 
Στην πόλη Μανακάρα έχει δημιουργηθεί το πρώτο Ορθόδοξο Πανεπιστήμιο στην Μαδαγασκάρη. Τα εγκαίνια πραγματοποιήθηκαν στις 3 Ιουνίου 2015 από τον Πατριάρχη Αλεξανδρείας Θεόδωρο Β'. Το πανεπιστήμιο φέρει το όνομα «Αγία Τριάδα» και σε αυτό λειτουργούν 4 εκπαιδευτικά τμήματα.

 Σχολεία 
Η Ιερά Μητρόπολις έχει κτίσει, συντηρεί και λειτουργεί 2 νηπιαγωγεία, 10 δημοτικά σχολεία, 1 γυμνάσιο, 2 λύκεια και 1 αγροτική σχολή.

 Σχολές 
Η Ιερά Μητρόπολις λειτουργεί 3 σχολές κοπτικής, ραπτικής και κεντήματος, στις πόλεις Φιαναραντσόα, Αλασόρα και Ambatondrazaka. Στις σχολές αυτές φοιτούν περίπου 20 μαθήτριες η κάθε μία και φοιτούν για 6 μήνες. 

 Κλινικές και ιατρεία 
Στα όρια δικαιοδοσίας της Ιεράς Μητροπόλεως λειτουργούν συνολικά 4 κλινικές, εκ των οποίων οι 2 βρίσκονται στο Ανταναναρίβο. Οι κλινικές εξυπηρετούν περίπου 45 ασθενείς την ημέρα και τους προσφέρουν τα φάρμακα δωρεάν. Τα περισσότερα ιατρεία παρέχουν υπηρεσίες πρώτων βοηθειών, ενώ σε μια από τις κλινικές της Μητροπόλεως λειτουργεί παθολογικό, οφθαλμολογικό και γυναικολογικό τμήμα και οδοντιατρείο.

 Παραπομπές 

 Εξωτερικοί σύνδεσμοι 
Ιστοσελίδα Ιεράς Μητροπόλεως Ανταναναρίβο και Βορείου Μαδαγασκάρης /

Ανταναναρίβο και Βορείου Μαδαγασκάρης